tartuNLP/wikipedia-smugri-20251201 huggingface dataset:
China Uncensored

China Uncensored (suom. suurin piirtein "Kiina sensuroimattomana") on yhdysvaltalainen poliittista kommentointia tekevä YouTube-kanava, jonka sisältö keskittyy aiheisiin, joista Kiina ei halua ulkomaiden tietävän (mm. ihmisoikeusloukkaukset ja valtataistelut kommunistisen puolueen sisällä). Vakavista aiheista huolimatta videoiden sävy on satiirinen. Elokuussa 2021 kanavalla oli YouTubessa 1,66 miljoonaa tilaajaa.
Kanavan tekee yhteistyötä New Tang Dynasty Television -televisiokanavan kanssa. China Uncensored tuottaa tekemistään jaksoista laajennettuja versioita, joihin NTD lisää kiinankieliset tekstitykset ja lähettää niitä sitten Manner-Kiinassa. China Uncensored on sanonut, että NTD ei maksa tästä mitään, vaan suurin osa (72 %) YouTube-kanavan rahoituksesta on peräisin katsojien tekemistä lahjoituksista mm. Patreon-sivuston kautta.. NTD puolestaan on Falun Gong -järjestöön linkittyvä voittoatavoittelematon yhdistys.
Kanava aloitti toimintansa vuonna 2012. Juontajana on alusta asti toiminut Chris Chappell. Mukana ohjelmaa kirjoittamassa ovat myös Shelley Zhang ja Matt Gnaizda. Kaikilla kolmella on kokemusta toimittajan työstä, jossa käsitellään Kiinaa. Ohjelman taustalla on yhtiö nimeltä America Uncovered LLC, joka on rekisteröitynyt New Yorkissa.. YouTube-ohjelman lisäksi ohjelman tekijät tuottavat myös podcastia nimeltä "China Unscripted". 
Apple TV esti YouTube-kanavan omasta palvelustaan vuonna 2017 siten, ettei sitä näkynyt Manner-Kiinassa, Hongkongissa ja Taiwanissa. Tämä nostatti kohun, sillä Hongkongilla ja Taiwanilla on omat, Pekingistä itsenäiset, lakinsa. Apple palautti kanavan valikoimaansa myöhemmin..
Lee Wai-sze

Sarah Lee Wai-sze (; s. 12. toukokuuta 1987) on hongkongilainen ratapyöräilijä.
Lee syntyi vuonna 1987 Hongkongin Kowloonissa ja kävi kahta katolista koulua, joita hän edusti 100 ja 400 metrin juoksussa. Ammattilaispyöräilijä hänestä tuli vuonna 2004. Hänen ensimmäinen merkittävä saavutuksensa oli vuoden 2010 Aasian kisoissa, joissa hän voitti kultaa 500 metrin aika-ajossa. 
Vuoden 2012 kesäolympialaisissa Lontoossa hän oli yksi Hongkongin joukkueen lipunkantajista. Hän voitti samoissa kisoissa pronssia naisten keirinissä. Tokion kesäolympialaisissa vuonna 2021 hän voitti pronssia naisten eräajossa ollen näin ollen ensimmäinen hongkongilainen, joka on voittanut mitalin kaksissa olympiakisoissa. 
Lee on baptistikristitty. Hän pitää esikuvanaan Britannian kuusinkertaista olympiakultamitalistia Chris Hoyta.
José Cardoso Pires

José Cardoso Pires (1925 San José de Peso, Portugali – 1998 Lissabon, Portugali) oli portugalilainen kirjailija. Hän oli aluksi surrealisti, mutta myöhemmin hän edusti toista neorealismia. Hänen läpimurtonsa tapahtui 1960-luvun alkupuolella, jolloin hän julkaisi 1963 novellikokoelman "jogos do Azar" ja romaanin "Hóspedes de Job". Tunnetuin teos on "Kruununperijä" (1968), joka kuvaa Portugalin maaseutua salapoliisiromaanin tyyliin. Hän käsittelee romaaneissaan myös fasismia ja silloista lähimenneisyyttä.
Luonnonlaki (elokuva)

Luonnonlaki on Mika Rantosen ja Verena Netzerin ohjaama, käsikirjoittama, tuottama ja kuvaama suomalainen dokumenttielokuva vuodelta 2019.
Elokuva käsittelee maatilan sukupolvenvaihdosta. Se kertoo Pohjois-Savossa sijaitsevasta Partasen tilasta, jolle sen nykyinen isäntä Juha haluaisi jatkajan Henry-pojastaan. Henrylle päätös on vaikea maatilan velkaisuuden sekä koko maatalouselinkeinon tulevaisuudennäkymien takia.
Pagainmakaki

Pagainmakaki ("Macaca pagensis") on makakien sukuun kuuluva äärimmäisen uhanalainen apinalaji.
Pagainmakakin selkä on suklaanruskea. Hartioita, käsivarsia ja vatsaa peittää kermanbeige tai kastanjanruskea karva. Häntä ovat lähes karvaton, lukuun ottamatta tyveä, josta löytyy pieni karvatupsu. Kasvot ovat karvattomat ja niillä on tumma iho ja tummat silmät. Kuten useimmilla makakeilla, tälläkin lajilla on poskipussit, joita se käyttää ruoan säilyttämiseen. Urokset ovat naaraita suurempia. Uros painaa 6–9 kg, naaras 4,5–6 kg. Urokset ovat noin 45–55 cm pitkiä ja naaraat 40–45 cm pitkiä.
Pagainmakakia tavataan ainoastaan Indonesiassa eteläisimmillä Mentawaisaarilla Sumatran länsipuolella.
Pagainmakakit liikkuvat 5–25 yksilön ryhmissä metsänpohjassa ja alaoksilla.
Yhdystie 6992

 Yhdystie 6992 on Etelä-Pohjanmaalla Kuortaneen kunnassa sijaitseva 2,2 kilometriä pitkä yhdystie. Sen reitti on Vasunmäki–Salmi.
Tien kulku.
Tie lähtee Vasunmäen risteyksestä, jossa sen kanssa risteää yhdystie 6991 Mäyryyn sekä Lapualle. Vasunmäeltä tie kulkee loivasti koilliseen päin 1,2 kilometrin ajan kunnes tulee kaarre joka kääntää tien suunnan enemmän koilliseen. Tätä ennen yhdystien kanssa on ristennyt vain nimettömiä yksityisiä teitä, mutta kaarteen alussa tie risteää Hautamäentien kanssa. Kaarteen jälkeen tie saapuu salmen ylittävälle sillalle, joka erottaa Kuortaneenjärven ja Seurusjärven toisistaan. Sillan ylityksen jälkeen tie saapuu Salmen kylään jossa se alkaa hieman mutkitella. Ruonantien kanssa risteytymisen jälkeen tie jatkaa miltei viivasuorana aina päätepisteelleen kantatielle 66 asti.
Yhdystien osoitenimenä on koko matkan ajan "Salmentie". Tie on myös kokonaan päällystetty.
GAL–TAN

GAL–TAN-asteikko on arvojen ja puolueiden poliittinen ulottuvuus. Siinä kuusi ominaisuutta on koottu kahteen pääryhmään, jotka on edustettu asteikolla. Suomalaisissa lehdissä GAL–TAN-akselia kutsutaan joskus osittain harhaanjohtavasti liberaali-konservatiiviakseliksi.
GAL tarkoittaa vihreää, vaihtoehtoista ja libertaaria, kun taas vastakkainen ääripää TAN tarkoittaa perinteistä, autoritaarista ja nationalistista. Tämän järjestelmän rajalinja ei ole uudelleenjakopolitiikka, vaan sosiaaliset ja kulttuuriset arvot. 
Kansainvälinen tutkimusryhmä CHES 1999 aloitti asteikon käytön. Hooghe, Marks ja Wilson loivat termin GAL–TAN () vuonna 2002.
Suomi.
Vuoden 2019 eduskuntavaaleissa puolueiden keskivertoehdokkaiden järjestys GAL–TAN-akselilla oli vihreät, vasemmistoliitto, RKP, SDP, kokoomus, keskusta, kristillisdemokraatit, perussuomalaiset. Eli kokoomus ja sosiaalidemokraatit olivat vaihtaneet paikkoja. Keskivertoäänestäjä oli SDP:n kohdalla, joskin kaikki kolme olivat lähellä toisiaan tässä, ei oikeisto-vasemmistoakselilla.
Suomen vuosien 2015 ja 2019 eduskuntavaaleissa GAL–TAN-akseli kuvasi huonosti suuntautumisia: sijoittuminen nationalismi-kansainvälisyys-akselilla (etenkin suhtautuminen maahanmuuttoon) ei vastannut sijoittumista akselilla liberaali-perinteinen, ja näin ollen GAL–TAN sekoitti päällekkäin ilmiöt, jotka eivät sovi yhteen.
Ruotsi.
Ruotsissa GAL–TAN-asteikkoa ovat käyttäneet politiikan tutkijat, ja sillä on ollut vaikutusta keskusteluun vuodesta 2016. Joulukuussa 2018 Ruotsin kielen ja kansanperinteen tutkimuslaitos () nimesi ”gal-tan-asteikko”-sanan () yhdeksi vuoden 2018 uusista sanoista.
GAL–TAN-akselia on kutsuttu keskeneräiseksi ja valmisteltuksi, ja sitä on kyseenalaistettu analyysityökaluna, koska on epäselvää, onko GAL-päähän luokitelluilla ihmisillä paljonkaan yhteistä. Politologi Sören Holmberg sanoi helmikuussa 2021, että GAL–TAN-asteikon tuki on erittäin heikko erityisesti Ruotsissa ja että asteikkoon sisältyvien tekijöiden välinen yhteys on heikko. Holmberg uskoo, että sen sijaan asteikko mittaa ensisijaisesti nationalismia.
Jimi Sero

Jimi Sero (s. 1965) on suomalainen basisti, joka on soittanut muun muassa Smackissa, Pelle Miljoonan Miljoonaliiga-kokoonpanossa, Ballsissa ja Problemsissa?. 
Seron levytysura käynnistyi Johnny Lee Michaelsin Sound Storm Shock -yhtyeestä, joka julkaisi kaksi singleä vuosina 1983–1984. Vuonna 1984 hän siirtyi Pelle Miljoonan Miljoonanliiga-kokoonpanoon. Sero soitti seuraavana vuonna ilmestyneellä "Enkeltenkaupungissa..."-albumilla mutta erosi yhtyeestä pian sen julkaisemisen jälkeen. Smackin bastisiksi hän siirtyi toukokuussa 1986 Cheri Martinin tilalle. Sero oli mukana "Live Desire" -livealbumilla, Smackin Yhdysvaltojen kiertueella sekä yhtyeen pitkäsoitoilla "Salvation" ja "Radical". Sero soitti Smackissa vuoteen 1989 asti. Smackin jälkeen hän on soittanut Problemsissa?, Ballsissa ja National Nightmare -yhtyeessä, jonka ensimmäinen albumi "Sangre Salvaje!" ilmestyi vuonna 2018.
Serolla diagnosoitiin kilpirauhassyöpä vuonna 2000. Hän on työskennellyt 2000-luvulla myös räätälinä.
Nina Derwael

 
Nina Derwael (s. 26. maaliskuuta 2000 Sint-Truiden) on belgialainen telinevoimistelija, olympiavoittaja, maailman- ja euroopanmestari, joka on menestynyt etenkin eritasonojapuilla. Hän on maansa ensimmäinen telinevoimistelun olympiavoittaja, maailmanmestari ja naisten telinevoimistelun olympiamitalisti, MM-mitalisti sekä Euroopan mestari. Derwael on valittu Belgian vuoden naisurheilijaksi vuosina 2018, 2019 ja 2021.
Derwael voitti eritasonojapuilla olympiakultaa Tokiossa 2020. Hän on voittanut samalla telineellä myös maailmanmestaruudet vuosina 2018 ja 2019, MM-pronssia vuosina 2017 ja 2022, Euroopan mestaruuden vuosina 2017 2018 ja 2025 sekä kultaa Euroopan kisoissa 2019. Puomilla hän saavutti Euroopan-mestaruuden vuonna 2025 sekä EM-hopeaa 2018. Derwael kilpaili olympialaisissa myös Rio de Janeirossa 2016 ja Pariisissa 2024.
Fidži kesäolympialaisissa 2020

Fidži osallistui vuoden 2020 Tokion kesäolympialaisiin.
Joukkue.
Fidži lähetti Tokioon 32-henkisen joukkueen, josta miehiä ja naisia oli molempia 16.
Ernst Weiss

Ernst Weiss (saksaksi: Weiß, 28. elokuuta 1882 Brünn, Itävalta-Unkari – 15. kesäkuuta 1940 Pariisi, Ranska) oli itävaltalainen lääkäri, kirjailija ja olympiamitalisti. Etniseltä taustaltaan hän oli myös juutalainen. Hänen tunnetuimpia teoksiaan on muun muassa Adolf Hitlerin aikakautta käsittelevä romaani "Silminnäkijä".
Weiss toimi uransa alussa lääkärinä ja kirurgina, palvellen muun muassa Itävallan lääkintäjoukoissa ensimmäisessä maailmansodassa, mistä hänet palkittiin kultaisella kunniaristillä. Sodan jälkeen hän muutti Berliiniin vuonna 1921, missä hän kirjoitti useita romaanejaan. Weiss osallistui saksalaisella lisenssillä vuoden 1928 Amsterdamin olympialaisiin, joissa hänet palkittiin hopealla epiikassa teoksestaan "Orlamünden Boëthius". Teos sai myös Adalbert Stifter-palkinnon. Juutalaisvainojen vuoksi Weiss lähti Natsi-Saksasta ja muutti 1930-luvun puolivälissä Pariisiin, koska hänen taiteilija-apurahahakemuksensa Amerikan saksalaisen kulttuurin killalle () hylättiin. Weiss teki itsemurhan kesäkuussa 1940, kun saksalaisjoukot valtasivat Pariisin toisen maailmansodan aikana.
Weiss kiinnostui lääkärin opinnoissaan ja työssään hypnoosista, unista sekä erilaisista sairaskertomuksista, mitkä tulevat esille hänen kirjoittamassaan romaanissa "Silminnäkijä". Hän ystävystyi läheisesti kirjailija Franz Kafkan kanssa sekä sai vaikutteita useilta oman aikansa saksalaisilta kirjailijoilta.
Aune Seme

Aune Kyllikki Seme (o.s. Silvast, v. 1943–1944 Siltari, 23. lokakuuta 1915 Savonlinna – 2. joulukuuta 2014 Savonlinna) oli suomalainen järjestösihteeri ja maastohiihtäjä, joka teki pitkän uran sosialidemokraattisessa naisliikkeessä.
Seme kävi Työväen Akatemian vuonna 1939, jonka jälkeen hän työskenteli Kuopiossa Osuuskauppa Kallan myymälänhoitajana. Jatkosodan aikana Seme työskenteli Pohjois-Savon sosialidemokraattisen piirin toimistonhoitajana ja sotavuosien jälkeen Sosialidemokraattisen Naisliiton toimitsijana Helsingissä. Vuosina 1959–1963 hän toimi myös Sos.-Dem. Naisliiton sihteerinä. Seme jäi eläkkeelle vuonna 1980 Lomakotien liiton taloudenhoitajan tehtävästä. Helsingin kaupunginvaltuuston jäsen hän oli vuosina 1952–1956.
Savonlinnan Jyryä edustanut Seme saavutti urheilu-urallaan useita TUL:n mestaruuksia maastohiihdossa. Hiihdon ohella hän kilpaili myös yleisurheilussa. Vuonna 1937 Seme osallistui Tšekkoslovakian Janské Lázněssa järjestettyihin työläisolympialaisiin, jossa hän voitti 4 km joukkuehiihdon TUL:n joukkueessa yhdessä Hilma Lahtisen ja Irma Ruokokosken kanssa. Seme osallistui kisoissa myös syöksylaskuun sijoittuen kolmanneksi norjalaisen Borghild Monsenin ja Irma Ruokokosken jälkeen.
Aune Seme kuoli kotonaan Savonlinnassa 99-vuotiaana joulukuussa 2014.
Bhutan kesäolympialaisissa 2020

Bhutan osallistui Tokion kesäolympialaisiin vuonna 2020.
Jousiampuja Karma tuli valituksi maan edustusjoukkueeseen olympialaisten kiintiöpaikkojen kautta ensimmäisenä bhutanilaisena ikinä, kun hän voitti karsintakisat Bangkokissa marraskuussa 2019.
Mitalistit.
"Ei mitaleja."
Joukkue.
Bhutan lähetti Tokioon neljän hengen joukkueen, josta naisia ja miehiä oli kumpiakin kaksi.
Kosovo kesäolympialaisissa 2020

Kosovo osallistui Tokion kesäolympialaisiin vuonna 2020. Kyseessä oli toinen kerta, kun maa osallistui kisoihin.
Kosovon presidentti Vjosa Osmani-Sadriu osallistui Tokiossa olympialaisten avajaistilaisuuteen ja tapasi tämän jälkeen Japanin pääministerin Yoshihide Sugan.
Joukkue.
Kosovo lähetti Tokioon 11-henkisen joukkueen, joista 6 on naisia ja 5 miehiä.
Polvijärven talomuseo

Polvijärven talomuseo eli Polvijärven kotiseutumuseo on Polvijärven kunnan kirkonkylän Museomäeksi kutsutulla alueella sijaitseva kotiseutumuseo. 
Talomuseon pihapiirin päärakennus ja useat muut rakennukset on kuljetettu nykypaikalleen Kinahmon kylän Lappalanmäeltä. Ne kuvaavat 1800-luvun lopun ja 1900-luvun alun polvijärveläistä maalaistalo ulkorakennuksineen ja esineineen. Päärakennus on kirjailija Seppo Lappalaisen syntymäkoti, joka siirrettiin ulkomuseoalueelle vuonna 1965. Punaisen päärakennuksen seinässä on rakennuksen taustasta kertova muistolaatta. Museoalueen muut rakennukset siirrettiin päärakennuksen jälkeen: aitat, paja, riihi ja tuulimylly. Talomuseo avattiin elokuussa 1971. 
Kotiseutumuseota ylläpitää ylläpitää Polvijärvi-Seura ry.
Pakolaisurheilijat kesäolympialaisissa 2020

Pakolaisurheilijoiden joukkue osallistui Tokion olympialaisiin vuonna 2020. Joukkue perustettiin jo vuoden 2016 kesäolympialaisiin.
Mitalistit.
Ei mitaleja.
Joukkue.
Pakoilaisurheilijoiden joukkue koostui 29 urheilijasta, joista naisia oli 10 ja 19 miehiä.
Lähde:
Alex Yee

Alexander ”Alex” Amos Yee (s. 18. helmikuuta 1998 Lewisham) on brittiläinen triathlonisti ja olympiavoittaja. Yee kilpaili Tokion olympialaisissa 2020 yksilökilpailun lisäksi sekaviestissä. Yksilökilpailussa Yee oli toinen häviten voittajalle 11 sekuntia. Sekaviestikilpailussa Yee voitti olympiakultaa. ITU World Triathlon Seriesissä Yeen paras sijoitus on toinen vuodelta 2019. World Cup -kilpailuista Yee on voittanut vuonna 2019 Kapkaupungin kilpailun.
Mete Gazoz

Mete Gazoz (9. kesäkuuta 1999 Istanbul) on turkkilainen jousiampuja ja olympiavoittaja.
Gazoz teki kansainvälisen debyytin vuonna 2013. Ensimmäisessä kansainvälisessä kilpailussa Gazoz kilpaili huhtikuussa 2014, jolloin hän osallistui World Cupin kilpailuun. Ensimmäisiin MM-kilpailuihin hän osallistui vuonna 2015, mutta ei saavuttanut missään kilpailumuodossa menestystä. Ensimmäisen kansainvälisen arvokisamitalin hän voitti toukokuussa 2016, kun hän oli toinen EM-kilpailujen yksilökilpailussa. Lisäksi hän voitti samana vuonna kesäolympialaisten Euroopan karsintaturnauksen. Rion olympialaisissa Gazoz oli yksilökilpailun 17.
Tokion olympialaisissa 2020 Gazoz kilpaili yksilökilpailun lisäksi sekajoukkuekilpailussa. Sekajoukkuekilpailussa hän eteni parinsa Yasemin Anagözin kanssa pronssiotteluun, jossa kuitenkin hävisivät meksikolaisparille. Yksilökilpailun karsinta-ammuntojen jälkeen Gazoz oli kymmenes. Gazoz eteni puolivälieriin voittamalla ensin Jeff Henckelsin, jonka jälkeen Ryan Tyackin ja Taylor Worthin. Puolivälierissä Gazoz voitti karsinta-ammuntojen toiseksi sijoittuneen Brady Ellisonin 7–3. Välierissä hän voitti japanilaisen Takaharu Furukawan 7–3 ja loppuottelussa italialaisen Mauro Nespolin 6–4.
Pariisin olympialaisissa 2024 Gazoz oli mukana Turkin joukkueessa, joka sai miesten joukkuekilpailussa pronssia.
Georg Kasimir Ladau

Georg Kasimir Ladau (10. tammikuuta 1843 Savonlinna – 20. tammikuuta 1914 Helsinki) oli suomalainen maanmittari ja valtiopäivämies.
Ladaun vanhemmat olivat maanmittari Georg Gustaf Ladau ja Anna Fredrika Sohlman ja puoliso vuodesta 1892 Amanda Serafia (Mandi) Emanuelsson. Ladau tuli ylioppilaaksi Kuopiossa 1863 ja oli maanmittausauskultantti 1864. Lääninmaanmittarina Mikkelin läänissä hän toimi 1895–1910. Ladau sai kamarineuvoksen arvon 1905.
Ladau oli aatelissäädyssä edustaja valtiopäivillä 1882.
Alexander Eugen Spåre

Alexander Eugen (Eugén) Spåre (4. kesäkuuta 1856 Pirkkala – 19. maaliskuuta 1907 Helsinki) oli suomalainen tuomari ja valtiopäivämies.
Spåren vanhemmat olivat kihlakunnantuomari Karl Vilhelm Spåre ja Augusta Elisabet Rosalie von Knorring ja puoliso vuodesta 1891 Hilda Sigrid Johanna Kauffmann. Ylioppilaaksi 1875 tullut Spåre suoritti tuomarintutkinnon 1880 ja oikeustutkinnon 1881, varatuomarin arvon hän sai 1883. Hän oli hovioikeudenneuvos Viipurin hovioikeudessa vuodesta 1906, oltuaan sen palveluksessa jo pitkään. Spåre oli aatelissäädyssä edustaja valtiopäivillä 1882.
Spåren veljiä olivat Viipurin hovioikeuden varapresidentti Axel Johan Alfons Spåre ja juristi, virka- ja valtiopäivämies Karl Gustaf Spåre.
Hiro Matsushita

Hiroyuki ”Hiro” Matsushita (, oik. 松下 弘幸, "Matsushita Hiroyuki", s. 14. maaliskuuta 1961) on entinen Champ Car ja Formula Atlantic -sarjojen kuljettaja, joka voitti Toyotan Atlantic Championship -kilpailun vuonna 1989 ensimmäisenä ja ainoana japanilaisena kuljettajana. Hän on myös ensimmäinen japanilainen kuljettaja, joka kilpaili Indianapolis 500 -turnauksessa. Hän on Panasonicin perustajan Kōnosuke Matsushitan pojanpoika.
Matsushita omistaa Swift Engineeringin, yhdysvaltalaisen insinööritoimiston, joka tunnettiin erilaisiin avopyöräsarjoihin valmistamistaan kilpa-autoista, kuten Formula Ford, Formula Atlantic, Champ Car World Series ja Formula Nippon. Matsushita asuu San Clementessä.
Greysia Polii

Greysia Polii (11. elokuuta 1987 Jakarta) on indonesialainen sulkapalloilija ja olympiavoittaja.
Polii saavutti olympiakultaa Tokiossa 2020 voitettuaan nelinpelin Apriyani Rahayun kanssa. He voittivat loppuottelussa kiinalaisparin Chen Qingchen ja Jia Yifan luvuin 21–19, 21–15.
Pablo Graña

Pablo Graña (s. 21. maaliskuuta 1999) on espanjalainen ratameloja. Hän saavutti Szegedissä 2019 maailmanmestaruuden 200 metrin kanadalaiskaksikossa ajalla 36.066 ja Poznańissa 2021 Euroopan-mestaruuden samassa kilpailussa ajalla 36.900. Molemmissa mestaruuksissa hänen parinaan oli Alberto Pedrero. Hän voitti maailmanmestaruuden kanadalaisnelosten 500 metrillä 2023. Euroopan kisoissa 2023 hän voitti kultaa kanadalaiskaksikkojen sekajoukkueiden 200 metrillä. Kanadalaisyksikköjen 200 metrillä hän on saavuttanut MM-kilpailuissa hopeaa 2024 ja 2025, Euroopan kisoissa pronssia 2023 sekä EM-kilpailuissa kultaa 2025 ja hopeaa 2022 ja 2024.
Originals

Originals tai The Originals voi tarkoittaa seuraavia:
Alberto Pedrero

Alberto Pedrero (s. 9. syyskuuta 1995) on espanjalainen ratameloja. Hän saavutti Szegedissä 2019 maailmanmestaruuden 200 metrin kanadalaiskaksikossa ajalla 36.066 ja Poznańissa 2021 Euroopan-mestaruuden samassa kilpailussa ajalla 36.900. Molemmissa mestaruuksissa hänen parinaan oli Pablo Graña.
Kōnosuke Matsushita

Kōnosuke Matsushita (, 27. marraskuuta 1894 – 27. huhtikuuta 1989) oli japanilainen yrittäjä. Hän perusti vuonna 1918 elektroniikkayhtiö Panasonicin, koska hänen työnantajansa ei ollut kiinnostunut hänen kehittämästään uudesta sähkökoskettimesta. 1970-luvulla Matsushita jätti kokopäiväisen työskentelyn Panasonicilla. Hänen kuollessaan yhtiöllä oli 570 tytäryhtiötä ja 190 000 työntekijää.
Elämänsä aikana Matsushita piti noin 3000 puhetta. Yhtiö käytti niitä vuonna 2024 luomaan yhdessä Matsuo-instituutin kanssa Matsushitaan perustuvan tekoälypersoonan. Sen tarkoitus on neuvoa käyttäjiään sen perusteella, mitä Matsushita itse olisi ajatellut tai tuntenut jostakin asiasta.
Zakir Hussain (maahockeypelaaja)

Zakir Hussain (1. tammikuuta 1934 Lahore, Brittiläinen Intia – 19. elokuuta 2019 Wah Cantonment) oli pakistanilainen maahockeypelaaja ja olympiavoittaja.
Maalivahtina pelannut Hussain voitti Pakistanin miesten maajoukkueessa olympiakultaa Méxicossa 1968 ja olympiahopeaa Melbournessa 1956. Aasian kisoista Hussainin edustama Pakistan voitti kultamitalin vuosina 1958 ja 1962. Hussain kuoli Wah Cantonmentissa 85-vuotiaana 19. elokuuta 2019.
Heikki Norojärvi

Heikki Norojärvi (19. tammikuuta 1903 Ruovesi – 23. marraskuuta 1958 Vilppula) oli suomalainen maastohiihtäjä. 
Norojärvi edusti aluksi Työväen Urheiluliittoon kuulunutta Tampereen Yritystä ja voitti TUL:n mestaruuden 30 kilometrillä vuosina 1928–1929. Vuonna 1931 hän voitti Itävallan Mürzzuschlagissa järjestetyissä työläisolympialaisissa 15 km hiihdon sekä 10 km joukkuehiihdon yhdessä Matti Kääriän ja Martti Salmisen kanssa. Siirryttyään porvariseura Vilppulan Veton Norojärvi voitti 50 km SM-kultaa vuonna 1932, jolloin maan parhaat hiihtäjät olivat samaan aikaan Lake Placidin olympiakisoissa.
Maanviljelijänä toiminut Norojärvi kuoli sydänkohtaukseen 55-vuotiaana marraskuussa 1958.
Brunkom träsk

Brunkom träsk on matala järvi Raaseporin pohjoisosassa lounaisella Uudellamaalla. Sen pinta-ala on 52 hehtaaria. Etäisyys Tammisaaresta on kuusitoista kilometriä pohjoiskoilliseen.
Maantiede.
Brunkom träskin pituus lounaasta koilliseen on 1,6 kilometriä. Järvessä sijaitsee kaksi alle aarin laajuista luotoa. Brunkom träskin länsiosa on melko tasaleveä, itäosa on kapea. Syvin kohta sijaitsee altaan keskivaiheilla. Järven länsirannalla on pientaloja, koillisessa on viljelysaukea. Itärannalla sijaitsee pieni luonnonsuojelualue, järven pohjoispuolella on muinaishautoja. Brunkom träskiin virtaa laskuojia läheisiltä soilta. Pohjanpitäjänlahden perukka sijaitsee alle kaksi kilometriä järveltä länteen.
Brunkom träskin pohjoispuolella sijaitsee Degersjön, itäpuolella sijaitsee Skogängsgölen (48,2 metriä mpy), josta kulkee laskuoja Brunkom träskiin. Brunkom träskin ekologinen tila on hyvä, vesitilavuus on 1 229 000 kuutiometriä.
Brunkom träsk (82.002.1.003) kuuluu Fiskarsinjoen vesistöön (82.002), joka on kolmannen jakovaiheen vesistöalue Saaristomeren rannikkoalueen ja Ahvenanmaan päävesistössä (82). Fiskarsinjoen vesistöön kuuluu 76 vähintään hehtaarin laajuista järveä, joista laajimmat ovat Määrjärvi, Degersjön, Seljänalanen ja Simijärvi. Niitä seuraavat noin puolen neliökilometrin laajuiset Brunkom träsk ja Bastsjö.
Joseph Stoffel

Joseph ”Josy” Stoffel (27. kesäkuuta 1928 Differdange – 9. maaliskuuta 2021 Esch-sur-Alzette) oli luxemburgilainen telinevoimistelija.
Stoffel kilpaili viisissä peräkkäisissä kesäolympialaisissa vuosina 1948–1964 ollen yksi harvoista tähän yltäneistä telinevoimistelijoista. Hänen parhaat sijoituksensa olympiatasolla olivat joukkuekilpailun 11. sija Lontoossa 1948 ja hevosen 12. sija Melbournessa 1956. Ottelussa hän oli parhaimmillaan 18:s Roomassa 1960. Tokion kesäolympialaisissa 1964 Stoffel toimi maansa lipunkantajana kisojen avajaisissa: hän loukkaantui kisoissa ja päätti uransa niiden jälkeen. Stoffel voitti hypyssä EM-pronssia Frankfurtissa 1955 kaksoisvoiton ottaneiden saksalaisten jälkeen. Baselin MM-kilpailuissa 1950 hän sijoittui ottelussa viidenneksi. Yhteensä Stoffel kilpaili neljissä MM- ja kuusissa EM-kilpailuissa. Hän voitti toistakymmentä Luxemburgin mestaruutta, ja maan parhaaksi urheilijaksi hänet valittiin vuosina 1957 ja 1960. Kilpauransa jälkeen Stoffel valmensi Luxemburgin voimistelumaajoukkuetta. Stoffel kuoli 92-vuotiaana 9. maaliskuuta 2021.
Saarilampi (Vihti)

Saarilampi on erämainen järvi Vihdin kaakkoisosassa läntisellä Uudellamaalla. Sen pinta-ala on 9,4 hehtaaria. Etäisyys Nummelasta on seitsemän kilometriä itäkaakkoon ja Helsingin keskustasta 31 kilometriä länsiluoteeseen. Saarilampi kuuluu Nuuksion kansallispuistoon.
Maantiede.
Saarilammen pituus lounaasta koilliseen on 750 metriä, järvi levenee koillista kohden. Järven eteläosassa sijaitsee noin 80 aarin laajuinen saari. Saarilammen rannat ovat rakentamatonta metsämaata, kuten myös saari. Järven ympäristössä sijaitsee vastaavanlaisia pienehköjä metsäjärviä, kuten Kurjolampi lännessä, Liukoi koillisessa, Vähä-Saarilampi idässä ja Valklampi kaakossa. Etelässä sijaitsee Heinässuo.
Saarilampi (22.004.1.006) kuuluu Palojärvenkosken alueeseen (22.004), joka on kolmannen jakovaiheen vesistö Siuntionjoen vesistössä (22). Saarilampi on Siuntionjoen vesistön koillisia vakavesiä.
Nokia XR20

Nokia XR20 on HMD Globalin 27. heinäkuuta 2021 julkistama älypuhelin. Puhelimen ennakkomyynti alkoi julkistuspäivänä ja se tuli Suomessa myyntiin 529 tai 599 euron suositushinnalla muistiversiosta riippuen.
Puhelimessa on kahdeksanydinprosessori ja 6,67 tuuman näyttö. Tallennustilaa on valittavana 64 tai 128 gigatavua ja keskusmuistia neljä tai kuusi gigatavua. Tallennustila on laajennettavissa enintään 512 gigatavun microSD-kortilla. Puhelimessa on kaksi takakameraa, joista toinen on 48 megapikselin kamera ja toinen 13 megapikselin ultralaajakulmakamera. Etukameran tarkkuus on kahdeksan megapikseliä. Sormenjälkitunnistin on sijoitettu laitteen kylkeen. Akun kapasiteetti on 4 360 milliampeerituntia ja se tukee 18 watin pikalatausta ja 15 watin langatonta latausta. Käyttöjärjestelmänä on Android 11. Puhelimelle on luvattu kolme vuotta versiopäivityksiä ja neljä vuotta tietoturvapäivityksiä.
Puhelin on tehty rakenteeltaan erityisen kestäväksi. Se on pölyn- ja vedenkestävä ja sen IP-luokitus on 68. Laite kestää 30 minuutin upotuksen 1,5 metrin syvyyteen ja pudotuksen 1,8 metristä.
Pikku-Simi

Pikku-Simi () on järvi Raaseporin pohjoisosassa lounaisella Uudellamaalla. Sen pinta-ala on 6,3 hehtaaria. Etäisyys Tammisaaresta on 23 kilometriä pohjoiskoilliseen. Järvi sijaitsee Simijärven eli Iso-Simin itäpuolella.
Maantiede.
Pikku-Simin pituus etelästä pohjoiseen on noin 400 metriä. Saaria ei ole. Rannat ovat metsämaata, paitsi etelässä, missä on asutusta. Pikku-Simiä erottaa Simijärvestä noin sata metriä leveä kannas, jonka halki virtaa laskuoja Pikku-Simistä Simijärveen, jonka korkeustaso on nelisen metriä Pikku-Simiä alempi. Pikku-Simiin virtaa vettä sen pohjoispuolisilta lammilta (Mellanträsket, Trädjeträsket), joiden pohjoispuolella sijaitsee muutaman hehtaarin laajuinen Karkjärvi.
Pikku-Simi (82.002.1.040) kuuluu Fiskarsinjoen valuma-alueeseen (82.002), joka on kolmannen jakovaiheen vesistö Saaristomeren rannikkoalueen ja Suomenlahden päävesistössä (82). Pikku-Simi sijaitsee Fiskarsinjoen alueen keskiosassa.
Misako Satake

Misako Satake (, s. 19. tammikuuta 1951 Miyazaki) on japanilainen kilpauransa päättänyt koripalloilija.
Satake kuului Japanin naisten maajoukkueen kokoonpanoon sen saavuttaessa MM-hopeaa Kolumbiassa 1975. Mitali oli Tokion kesäolympialaisiin 2020 asti Japanin ainoa koripallon olympia- tai MM-mitali aikuisten tasolla. Satake kuului myös Japanin viidenneksi sijoittuneeseen joukkueeseen Montréalin kesäolympialaisissa 1976 ja viidenneksi sijoittuneeseen joukkueeseen Brasilian MM-kilpailuissa 1971.
Rentukat

Rentukat ("Caltha") on leinikkikasvien (Ranunculaceae) heimoon kuuluva pienehkö kasvisuku. Sukuun kuuluu kuusi lajia.
Rentukat ovat monivuotisia ja kaljuja ruohovartisia kasveja, joilla on suikertava juurakko. Rentukoiden varret ovat kasvutavaltaan pystyjä tai maanmyötäisiä ja lehdet muodoltaan munuaismaisia tai herttamaisia. Korvakkeet puuttuvat. Kukat ovat keltaisia ja sijaitsevat varren päässä muutaman kukan viuhkona. Kukissa on runsaasti heteitä. Hedelmät ovat tuppiloita.
Rentukat ovat myrkyllisiä.
Suomessa tavataan yleisesti yhtä rentukoiden sukuun kuuluvaa lajia: luhtarentukkaa eli rentukkaa ("Caltha palustris").
Apriyani Rahayu

Apriyani Rahayu (s. 29. huhtikuuta 1998 Konawen hallintoalue, Kaakkois-Sulawesi) on indonesialainen sulkapalloilija ja olympiavoittaja.
Rahayu saavutti olympiakultaa Tokiossa 2020 voitettuaan nelinpelin Greysia Poliin kanssa. He voittivat loppuottelussa kiinalaisparin Chen Qingchen ja Jia Yifan luvuin 21–19, 21–15.
Gordola

Gordola on kunta Locarnon hallintoalueella Ticinon kantonissa Sveitsin eteläosassa. Kaupunkirakenteellisesti se on osa Locarnoa.
Maantiede.
Gordola sijaitsee Verzascan laaksossa Ticinon keskiosassa Lago Maggioren koillisrannalla muutaman kilometrin Locarnosta itään. Se kuuluu Navegnan piirikuntaan, jonka pinta-ala on 52 neliökilometriä ja asukasluku noin 19 000. Maantie-etäisyys Zürichistä on 195 kilometriä etelään ja Luganosta 35 kilometriä pohjoiseen.
Gordolan ainoa frazione on Gordemo. Historiallinen keskusta on Motto-Rongia.
Historia.
Varhaisin asiakirjamaininta Gordolasta on vuodelta 1200 muodossa Gordora. Gordolan liikenteellinen sijainti oli keskeinen. Keskiaikana Locarnolla oli huomattavasti valtaa paikkakunnalla, mutta Gordolan asukkailla oli oikeus valita oma hengellinen johtajansa. Asutus oli keskittynyt vuorten rinteille, sillä laakson maaperä oli soista. Lago Maggioren rannalle rakennettiin sydänkeskiaikana linna, joka purettiin 1300-luvulla. Samaan aikaan Verzascan laakson asukkaat alkoivat viettää talvia Gordolassa. Maatalous oli vuosisatoja Gordolan pääelinkeino, sittemmin jalostus ja palvelut ovat nousseet pääelinkeinoiksi.
Gordolan kirkko Pietro e Vincenzo sijaitsi Teneron alueella, jossa se oli eräänlainen enklaavi. Sant'Antonio Abaten kirkko oli rakennettu jo 1500-luvulla, mutta se tuhoutui vuoden 1829 tulvassa, minkä jälkeen se jälleenrakennettiin. Vuonna 1898 se sai Gordolan pääkirkon aseman. Myös L'oratorio delle Grazie on merkittävä historiallinen rakennus.
Liikenne.
Rautatie Bellinzona–Locarno kulkee Gordolan kautta.
Hisako Furuno

Hisako Furuno (, s. 25. elokuuta 1952 Fukuokan prefektuuri) on japanilainen kilpauransa päättänyt koripalloilija.
Furuno kuului Japanin naisten maajoukkueen kokoonpanoon sen saavuttaessa MM-hopeaa Kolumbiassa 1975. Mitali oli Tokion kesäolympialaisiin 2020 asti Japanin ainoa koripallon olympia- tai MM-mitali aikuisten tasolla.
Masatoshi Ozaki

Masatoshi Ozaki (, s. 5. toukokuuta 1931 Okayaman prefektuuri) on japanilainen koripallovalmentaja.
Ozaki valmensi Japanin naisten maajoukkueen MM-hopealle Kolumbiassa 1975. Hän valmensi Japania myös Montréalin kesäolympialaisissa 1976 (viides), Brasilian MM-kilpailuissa 1971 (viides) ja Etelä-Korean MM-kilpailuissa 1979 (kuudes).
Ko Lai Chak

Ko Lai Chak (; s. 10. toukokuuta 1976) on hongkongilainen pöytätennispelaaja. Hän voitti Li Chingin kanssa kultaa Ateenan kesäolympialaisissa 2004 miesten nelinpelissä häviten Kiinan Chen Qille ja Ma Linille. Vuoden 2006 Aasian kisoissa Dohassa hän voitti Lin kanssa kultaa miesten nelinpelissä sekä pronssia joukkuekisassa.
Li Ching

Li Ching (; s. 7. maaliskuuta 1975) on hongkongilainen pöytätennispelaaja. Hän voitti Ko Lai Chakin kanssa kultaa Ateenan kesäolympialaisissa 2004 miesten nelinpelissä häviten Kiinan Chen Qille ja Ma Linille. Vuoden 2006 Aasian kisoissa Dohassa hän voitti Kon kanssa kultaa miesten nelinpelissä sekä pronssia joukkuekisassa ja kaksinpelissä.
Kolmipyrstö

Kolmipyrstö ("Lobotes surinamensis") on kolmipyrstöihin kuuluva kalalaji. Lajia tavataan laajalta alueelta lämpimistä valtameristä.
Koko ja ulkonäkö.
Kolmipyrstö voi kasvaa suurimmillaan noin 110 cm pitkäksi ja tyypillinen pituus on 50–90 cm. Laji on ruumiinrakenteeltaan korkea ja suorakulmainen. Selkäevä on pitkä ja takaosastaan pyöreä, myös perä- ja pyrstöevät ovat pyöreäpäiset. Kolmipyrstön suu on kookas ja silmät pienet. Kalan suomut ovat pienet ja väriltään vaihtelevasti harmaan-, vihreän- tai ruskeankirjavat. Nuoret kolmipyrstöt ovat oranssinkeltaisia ruskein kuvioin. 
Levinneisyys ja elintavat.
Kolmipyrstön levinneisyysalue on hyvin laaja ja sitä tavataan subtrooppisista vesistä Atlantista, Välimerestä, Intian valtamerestä ja Tyynestämerestä. Laji liikkuu usein yksin, mutta voi muodostaa myös parvia. Se elää lähellä pintaa vedessä kelluvan tavaran seassa ja erityisesti nuoret kalat kelluvat kyljellään muistuttaen kuolleita lehtiä. Kolmipyrstön ravintoa ovat kalat ja äyriäiset. Kolmipyrstön kutuaika on kesäkuusta elokuulle.
Kolmipyrstö on erittäin hyvä ruokakala ja sitä kalastetaan kaupallisesti. Se on myös vapaa-ajankalastuksen kohde.
Impi Lahtinen

Impi Kyllikki Lahtinen (o.s. Lepola, 8. joulukuuta 1908 Ruovesi – 7. joulukuuta 1990) oli suomalainen maastohiihtäjä.
Tampereen Veikkoja ja Tampereen Yritystä edustanut Lahtinen kilpaili yleisissä sarjoissa jo 14-vuotiaana ja voitti myöhemmin lukuisia TUL:n mestaruuksia. Vuonna 1931 hän voitti neljän ja kuuden kilometrin hiihdot Itävallan Mürzzuschlagissa järjestetyissä työläisolympialaisissa.
Lahtinen oli ammatiltaan liikkeenharjoittaja. Hän toimi vuodesta 1968 lähtien Tampereen Moottorikerhon naisjaoston rahastonhoitajana. Hänelle on myönnetty Suomen Urheilun hopeinen ansiomitali. Lahtinen harrasti puutarhanhoitoa, pyöräilyä, uintia ja kansantanhuja.
Lahtisen poika oli moottoriurheilija Kalevi Lahtinen.
Shōichirō Mukai

Shōichirō Mukai (, s. 10. helmikuuta 1996 Takaoka) on japanilainen judoka ja olympiamitalisti. 
Mukai kilpaili ensimmäisen kerran aikuisten kilpailuissa vuonna 2016. Ensimmäisen arvokisamitalin hän saavutti Hongkongin AM-kilpailuissa 2017, kun hän oli 90 kg sarjan kolmas. Ensimmäisen turnausvoiton hän saavutti vuoden 2018 Pariisin Grand Slam -turnauksesta. Lisäksi hän voitti Osakan Grand Slamin 2018. Vuonna 2019 Mukai saavutti uransa ensimmäisen MM-mitalin, kun hän oli toinen Tokion MM-kilpailujen 90 kg sarjassa.
Mukai kilpaili Tokion olympialaisissa 90 kg sarjassa. Hän voitti ensimmäisessä ottelussaan mauritiuslaisen Remi Feuilletin, mutta hävisi kolmannella kierroksella unkarilaiselle Krisztián Tóthille. Mukai osallistui myös sekajoukkuekilpailuun. Puolivälierissä hän voitti saksalaisen Eduard Trippelin ja välierissä venäläisen Mikhail Igolnikovin. Loppuottelussa hän kuitenkin hävisi ranskalaiselle Axel Clergetille.
Krystsina Tsimanouskaja

Krystsina Sjarhejeuna Tsimanouskaja (, ; s. 19. marraskuuta 1996) on valkovenäläistaustainen pikajuoksija, joka edustaa Puolaa kansainvälisissä kilpailuissa. Hän saavutti hopeaa 100 metrillä vuoden 2017 alle 23-vuotiaiden Euroopan-mestaruuskilpailuissa.
Tausta ja yksityiselämä.
Tsimanouskaja syntyi vuonna 1996 Klimavitšyn kaupungissa ja oli jo nuorena hyvä juoksussa. 15-vuotiaana hänen valmentajansa pyysi Tsimanouskajaa mukaan urheiluakatemiaan. Aluksi Tsimanouskajan vanhemmat epäilivät urheilu-uran kannattavuutta, mutta Tsimanouskajan kertoman mukaan hänen isoäitinsä vakuuttelu muutti lopulta vanhempien mielen..
Tsimanouskaja on ollut naimisissa Arseni Zdanevitšin kanssa. Syyskuussa 2023 hän ilmoitti Instagramin välityksellä parin päätyneen avioeroon.
Tokion olympialaiset.
Tsimanouskaja valittiin Tokion olympialaisiin 2021 kilpailemaan 100 ja 200 metrin juoksuihin. Hän ehti juoksemaan 100 metrin alkuerän missä sijoittui erässään neljänneksi. Olympialaisten alettua Valko-Venäjän olympiakomitea ilmoitti hänet kilpailemaan myös 4 × 400 metrin viestissä ilman hänen suostumustaan, mistä hän kritisoi kovasti olympiakomitean johtoa. Tämän jälkeen olympiakomitean edustajat veivät hänet kesken kisojen vastoin hänen tahtoaan Hanedan lentokentälle. Hän kieltäytyi lentämästä takaisin Valko-Venäjälle. Hän ilmoitti hakevansa turvapaikkaa Euroopasta, ja Kansainvälinen olympiakomitea ilmoitti hänen olevansa turvassa.
Elokuun 2. päivänä Puola ilmoitti myöntävänsä Tsimanouskajalle humanitaarisen viisumin. Hieman myöhemmin hän myös ilmoitti huutokauppaavansa hopeamitalinsa eBayssa tukeakseen Valko-Venäjän hallinnon vainoamia urheilijoita.
Myöhempi ura.
Kesäkuussa 2022 Tsimanouskaja sai Puolan kansalaisuuden. Elokuun alussa 2023 Tsimanouskaja sai Kansainväliseltä yleisurheiluliitolta luvan edustaa Puolaa kansainvälisissä kilpailuissa. Budapestin MM-kilpailuissa 2023 Tsimanouskaja jäi 100 metrillä alkueriin ja selviytyi 200 metrillä välieriin ja lisäksi hän juoksi 4 × 100 metrin viestijuoksun finaalissa viidenneksi sijoittuneessa Puolan joukkueessa.
Theodor Plievier

Theodor Plievier (1892 Berliini, Saksa – 1955 Avegno, Sveitsi) oli saksalainen kirjailija. Hän toimi nuorena eri ammateissa ja kierteli Eurooppaa ja asui Etelä-Amerikassa. Palattuaan kotimaahan hän alkoi kirjoittaa osin omiin kokemuksiinsa perustuvia romaaneja, joissa hän kuvaa Saksan keisarillisissa merivoimissa tapahtunutta matruusikapinaa ja merisotaa. Hänen pääteoksensa on trilogia "Stalingrad" (1945), "Moskova" (1952) ja "Berliini" (1954), jossa hän kertoo Hitlerin idänsotaretkestä silminnäkijöiden ja asiakirjojen perusteella.
Kristillisdemokraattien Etelä-Savon piiri

Kristillisdemokraattien Etelä-Savon piiri on yksi Kristillisdemokraattien viidestätoista piirijärjestöstä. Piiri vastaa Kristillisdemokraattien järjestö-, tiedotus- ja vaalitoiminnasta Etelä-Savon maakunnassa, Kaakkois-Suomen vaalipiirissä.
Ylintä päätösvaltaa Etelä-Savon Kristillisdemokraateissa käyttää piirikokous. Piirin puheenjohtajana toimii Jouni Koskela.
Paikallisosastot.
Kristillisdemokraattien Etelä-Savon piirillä on 9 paikallisosastoa.
Kristillisdemokraattien Kymen piiri

Kristillisdemokraattien Kymen piiri on yksi Kristillisdemokraattien viidestätoista piirijärjestöstä. Piiri vastaa Kristillisdemokraattien järjestö-, tiedotus- ja vaalitoiminnasta Kymenlaakson ja Etelä-Karjalan maakunnissa, Kaakkois-Suomen vaalipiirissä.
Ylintä päätösvaltaa Pirkanmaan Kristillisdemokraateissa käyttää piirikokous. Piirin puheenjohtajana toimii Juha Rantalainen.
Poliitikot.
Aluevaltuutetut.
Kymenlaakson hyvinvointialue
Etelä-Karjalan hyvinvointialue
Tero Tähtinen

Tero Tähtinen (s. 11. joulukuuta 1978 Nokia) on suomalainen kirjailija, esseisti, suomentaja, kirjallisuuskriitikko ja kirjallisuudentutkija. Hän on julkaissut useita esseekokoelmia, runokokoelman, matkakirjan sekä kirjeenvaihtokirjan yhdessä Matti Mäkelän kanssa. Hän on erikoistunut klassisen kiinalaisen kirjallisuuden sekä kiinalaisten chan-buddhalaisten tekstien suomentamiseen. Lisäksi hän on kirjoittanut useita kirjallisuusarvioita muun muassa "Parnassoon" ja "Helsingin Sanomiin".
Tähtinen on koulutukseltaan filosofian tohtori. Hänen yleisen kirjallisuustieteen alaan kuuluva väitöskirjansa "Tyhjä vuori, tyhjä mieli. Ihmisen ja luonnon suhde klassisessa kiinalaisessa luontorunoudessa" tarkastettiin Tampereen yliopistossa lokakuussa 2024. Kyseessä on ensimmäinen Suomessa tehty väitöskirja, joka käsittelee klassista kiinalaista runoutta.
Palkinnot ja ehdokkuudet.
Tero Tähtinen oli vuonna 2012 Tiiliskivi-palkintoehdokkaana teoksellaan "Katmandun unet". Tähtinen on ehdolla Kääntäjäkarhu 2025 -palkinnon saajaksi. Ehdokkuus tuli Gary Snyderin "Tämä hetki -"runoteoksen suomennoksesta.
Kristillisdemokraattien Keski-Suomen piiri

Kristillisdemokraattien Keski-Suomen piiri on yksi Kristillisdemokraattien viidestätoista piirijärjestöstä. Piiri vastaa Kristillisdemokraattien järjestö-, tiedotus- ja vaalitoiminnasta Keski-Suomen vaalipiirissä.
Ylintä päätösvaltaa Keski-Suomen Kristillisdemokraateissa käyttää piirikokous. Piirin puheenjohtajana toimii Hannu Suni.
Paikallisosastot.
Kristillisdemokraattien Keski-Suomen piirillä on 15 paikallisosastoa.
Gummerus (konserni)

Gummerus-konserni on perheyritys, jonka toimialoja ovat kiinteistöt, sähköiset sanakirjat, sijoittaminen ja osakkuusyhtiönä kirjalogistiikka eli Gummerus Kiinteistöt Oy, Kielikone Oy, G Capital Oy ja Kirjavälitys Oy. Konsernin liikevaihto oli 26,9 miljoonaa euroa vuonna 2008. Siihen kuului myös kustannusyhtiö Gummerus vuoteen 2019 asti, jolloin sen osti Storytel.
Gummerus Kirjapaino Oy yhdistyi 2009 WS Bookwellin kanssa, ja Gummerus Oy:stä tuli uuden Bookwell Oy:n osakas 20 prosentin osuudella. Tammikuussa 2010 Bookwell ilmoitti lopettavansa painon Jyväskylän Seppälässä, ja työttömäksi jäi 89 henkilöä. Sen sijaan Vaajakosken digipaino sekä Suomen myyntikonttori Jyväskylässä säilyivät.
Gummerus on myös yksi Kirjavälityksen omistajista.
Aljaksei Mžatšyk

Aljaksei Uladzimiravitš Mžatšyk ( ; 30. kesäkuuta 1996 – 1. elokuuta 2021) oli valkovenäläinen painonnostaja. Hän sijoittui 12:nneksi Rio de Janeirossa 2016 yli 105 kg painoluokassa. 
Ikäkohtaisissa luokissa hän voitti pronssia vuoden 2017 juniori- ja U23-painonnoston EM-kisoissa. Hän sijoittui vuoden 2017 painonnoston EM -kisoissa kahdeksanneksi ja vuoden 2018 painonnoston MM-kisoissa kolmanneksitoista.
Mžatšyk kuoli auto-onnettomuudessa Saksassa 1. elokuuta 2021. Hän oli 25-vuotias.
Jevgeni Rylov

Jevgeni Mihailovitš Rylov (; s. 23. syyskuuta 1996) on venäläinen uimari. Hän on erikoistunut selkäuintiin. Hän on voittanut kaksi olympiakultaa, viisi maailmanmestaruutta ja neljä Euroopan-mestaruutta.
Rylov saavutti Rio de Janeiron olympialaisissa 2016 pronssia 200 metrin selkäuinnissa. Hän ui Euroopan-ennätyksen 1.53,97 ja hävisi kultamitalisti Ryan Murphylle 0,35 sekunnilla ja Mitch Larkinille 0,01 sekunnilla. Kesälle 2021 siirretyissä Tokion olympialaisissa Rylov voitti kaksi kultaa. Hän ui 100 metrin selkäuinnissa Euroopan-ennätyksen 51,98 ja voitti maanmiehensä Kliment Kolesnikovin 0,02 sekunnilla. Toisen kultamitalin hän voitti 200 metrin selkäuinnissa olympiaennätyksellä 1.53,27, ja hopeamitalisti Ryan Murphy hävisi hänelle 0,88 sekunnilla. Näiden voittojen välissä Rylov saavutti hopeaa 4 × 200 metrin vapaauintiviestissä, jossa hän ui joukkueensa kolmannen osuuden.
Etelä-Afrikka kesäolympialaisissa 2020

Etelä-Afrikka osallistui Tokion kesäolympialaisiin vuonna 2020. Etelä-Afrikka lähetti Tokioon 176-henkisen joukkueen, joista 116 oli miehiä ja 60 naisia. Sen urheilijat saavuttivat yhteensä kolme mitalia, joista uimari Tatjana Schoenmaker saavutti kaksi sekä ainoan kullan.
Mitalistit.
Golf.
Golfissa Etelä-Afrikalla oli edustus miesten kilpailussa, jossa sillä kilpaili kaksi urheilijaa.
Jalkapallo.
Jalkapallossa Etelä-Afrikka osallistui miesten turnaukseen. Se hävisi kaikki kolme alkulohkonsa otteluaan eikä edennyt jatkoon.
Judo.
Judossa Etelä-Afrikalla oli yhden naisen edustus 48 kg sarjassa.
Kiipeily.
Kiipeilyssä Etelä-Afrikalla oli edustus sekä miesten että naisten kilpailussa.
Lainelautailu.
Lainelaitalussa Bianca Buitendag kilpaili naisten sarjassa. Hän saavutti hopeamitalin.
Maahockey.
Maahockeyssa Etelä-Afrikka osallistui kumpaakin turnaukseen. Miesten turnauksen alkulohkossa se hävisi kolme ottelua, voitti yhden ja pelasi yhden tasapelin eikä edennyt jatkoon. Naisten turnauksessa Etelä-Afrikka hävisi kaikki alkulohkonsa ottelut.
Miehet
Naiset
Purjehdus.
Purjehdukseen osallistui kolme miesurheilijaa kahteen eri kilpailuluokkaan.
Pyöräily.
Maantiepyöräily.
Maantiepyöräilyssä Etelä-Afrikalla oli edustus sekä miesten että naisten puolella. Paras sijoitus oli Ashleigh Moolman-Pasion 8. sija naisten aika-ajossa.
Ratapyöräily.
Ratapyöräilyyn osallistui kolme urheilijaa, mutta he eivät saavuttaneet mitaleja.
Ratsastus.
Ratsastukseen pääsi kaksi eteläafrikkalaista ratsastajaa, mutta Tanya Seymour joutui vetäytymään olympiaturnauksesta ja Victoria Scott-Legendre ei saanut tulosta kenttäratsastuksessa.
Rugby.
Rugbyssa Etelä-Afrikka osallistui miesten turnaukseen. Se voitti alkulohkonsa kaikki kolme ottelua, mutta hävisi puolivälierissä Argentiinalle. 5. sijan sijoitusottelussa se kohtasi Yhdysvallat voittaen ottelun.
Rullalautailu.
Rullalaitailussa yksikään urheilija ei päässyt karsinnoista loppukilpailuun.
Uimahypyt.
Uimahypyissä Etelä-Afrikalla oli kahden uimarin edustus naisten 3 m ponnahduslautakilpailussa. Kumpikin jäi karsintoihin.
Uinti.
Uintiin osallistui 15 eteläafrikkalaista urheilijaa. Tatjana Schoenmaker voitti naisten 200 metrin rintauinnin ja oli toinen 100 metrin rintauinnissa. Hän teki maailmanennätyksen 200 metrillä ja olympiaennätyksen 100 metrin alkuerissä.
Vesipallo.
Vesipallossa Etelä-Afrikka osallistui sekä miesten että naisten turnaukseen. Kummassakaan turnauksessa Etelä-Afrikka ei voittanut yhtään ottelua.
Miehet
Naiset
Voimistelu.
Voimistelussa yksikään eteläafrikkalainen ei päässyt loppukilpailuun.
Yleisurheilu.
Yleisurheilussa paras sijoitus oli Akani Simbinen neljäs sija miesten 100 metrin juoksussa. Muista urheilijoista Kyle Blignaut pääsi kymmenen parhaan joukkoon oltuaan kuudes miesten kuulassa.
Kliment Kolesnikov

 
Kliment Andrejevitš Kolesnikov (; s. 9. heinäkuuta 2000) on venäläinen uimari. Hän on menestynyt arvokilpailuissa niin selkä-, seka- kuin vapaauinnissakin. Hän on olympiamitalisti ja on voittanut seitsemän maailmanmestaruutta sekä 19 Euroopan-mestaruutta, joista kuusi lyhyen radan EM-kilpailuissa 2019.
Kolesnikov saavutti kesälle 2021 siirretyissä Tokion olympialaisissa hopeaa 100 metrin selkäuinnissa ajalla 52,00, jolla hän hävisi Euroopan-ennätyksen uineelle maanmiehelleen Jevgeni Ryloville 0,02 sekuntia. Kaksi päivää myöhemmin Kolesnikov saavutti pronssia 100 metrin vapaauinnissa, jossa hän hävisi Yhdysvaltain Caeleb Dresselille 0,42 sekuntia ja Australian Kyle Chalmersille 0,36 sekuntia.
Anthony Sinisuka Ginting

Anthony Sinisuka Ginting (20. lokakuuta 1996 Cimahi) on indonesialainen sulkapalloilija ja olympiamitalisti.
Vuoden 2014 junioreiden MM-kilpailuissa Malesiassa Ginting saavutti kaksinpelissä pronssia. Vuoden 2014 nuorten kesäolympialaisissa Nanjingissa hän saavutti pronssia kaksinpelissä. Kaakkois-Aasian kisoissa Singaporessa 2015 Ginting oli mukana joukkuekisan kultaa voittaneessa Indonesian joukkueessa.
Vuonna 2017 Ginting saavutti ensimmäisen turnausvoittonsa ammattilaiskiertueella voitettuaan Korean avoimet. Vuoden 2018 Aasian kisoissa Ginting saavutti hopeaa miesten joukkuekilpailussa ja pronssia kaksinpelissä. Vuoden 2018 Kiinan avoimissa Ginting voitti hallitsevan olympiavoittajan Chen Longin sekä ykköseksi sijoitetun Viktor Axelsenin ja viidenneksi sijoitetun Chou Tien-chenin. Turnauksen loppuottelussa hän päihitti Kento Momotan.
Ginting saavutti olympiapronssia Tokiossa 2020 voitettuaan kaksinpelin pronssiottelussa Kevin Cordonin luvuin 21–11, 21–13.
Cosmic World Mother

Cosmic World Mother on suomalaisen black metal -yhtyeen ...and Oceansin viides studioalbumi. Se julkaistiin vuonna 2020 levymerkillä Season of Mist. Tyylillisesti albumi on paluu 90-luvun sinfoniseen black metalliin.
Robert Finke

Robert Finke (s. 6. marraskuuta 1999) on yhdysvaltalainen uimari. Hän on voittanut ratauinnissa kolme olympiakultaa ja yhden maailmanmestaruuden pitkillä vapaauintimatkoilla.
Finke saavutti vuonna 2018 Tyynenmeren-mestaruuskilpailuissa pronssia 1 500 metrin vapaauinnissa. Kesälle 2021 siirretyissä Tokion olympialaisissa hän voitti kultaa 800 metrin vapaauinnissa ennätysajallaan 7.41,87. Hän oli vielä viimeisessä käännöksessä eli 50 metriä ennen maalia neljäntenä 1,52 sekuntia kärkeä jäljessä mutta voitti hopealle sijoittuneen Gregorio Paltrinierin lopulta 0,24 sekunnilla. Kolme päivää myöhemmin Finke voitti 1 500 metrin vapaauinnin ennätyksellään 14.39,65. Viimeisessä käännöksessä hän oli 0,72 sekuntia kärkeä jäljessä mutta maalissa 1,01 sekuntia hopealle sijoittunutta Myhailo Romantšukia edellä.
Finke saavutti Budapestin pitkän radan MM-kilpailuissa 2022 kultaa 800 metrin vapaauinnissa ajalla 7.39,36 ja hopeaa 1 500 metrin vapaauinnissa ajalla 14.36,70. Fukuokan MM-kilpailuissa 2023 hän oli 1 500 metrillä toinen ajalla 14.31,59 ja 800 metrillä kolmas ajalla 7.38,67. Molemmat ajat olivat maanosaennätyksiä. Pariisin olympialaisissa 2024 Finke voitti kultaa 1 500 metrillä maailmanennätysajalla 14.30,67 ja saavutti hopeaa 800 metrillä ajalla 7.38,75. Singaporen MM-kilpailuissa 2025 hän saavutti pronssia 1 500 metrillä.
Finke edustaa yliopistokilpailuissa Floridan yliopistoa. Hän voitti NCAA:n mestaruuden 400 metrin sekauinnissa ja 1 650 metrin vapaauinnissa vuonna 2021.
Suomen Tokion-suurlähetystö

Suomen Tokion-suurlähetystö on Tokiossa sijaitseva Suomen edustusto. Suurlähettilänä on toiminut syyskuusta 2022 Tanja Jääskeläinen. Lisäksi Japanissa on neljä kunniakonsulaattia: Kitakyushussa, Nagoyassa, Osakassa ja Sapporossa.
Suomi avasi suurlähetystön Tokioon vuonna 1962. Suomi oli yrittänyt avata edustustoa jo 1930-luvulta alkaen, mutta Japanin voimistuva nationalismi ja demokratian kehityksen pysähtyminen vaikeuttivat asioita. 
Maaliskuun alussa 2011 Suomen suurlähetystö siirrettiin varotoimenpiteenä Hiroshimaan Fukushiman onnettomuuden vuoksi. Tätä ennen suomalaisia oli kehotettu poistumaan Tokiosta. Suurlähetystö palasi Tokioon maaliskuun lopussa.
Kristillisdemokraattien Pohjanmaan piiri

Kristillisdemokraattien Pohjanmaan piiri on yksi Kristillisdemokraattien viidestätoista piirijärjestöstä. Piiri vastaa Kristillisdemokraattien järjestö-, tiedotus- ja vaalitoiminnasta Etelä-Pohjanmaan ja Pohjanmaan maakunnissa, Vaasan vaalipiirissä.
Ylintä päätösvaltaa Pohjanmaan Kristillisdemokraateissa käyttää piirikokous. Piirin puheenjohtajana toimii Tiina Hauta.
Historia.
Kristillisdemokraattien Pohjanmaan piiri on perustettu 20. syyskuuta 1968. Puolueen puoluekokous on järjestetty piirijärjestön alueella kahdesti: Seinäjoella vuosina 1991 ja 2017.
Paikallisosastot.
Kristillisdemokraattien Pohjanmaan piirillä on 20 paikallisosastoa.